**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**03 ДУГААР САРЫН 16-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Хэлэлцсэн асуудал** | **Хуудасны дугаар** |
| **1.** | **Хуралдааны товч тэмдэглэл:** | 1-2 |
| **2.** | **Хуралдааны дэлгэрэнгүй тэмдэглэл:**  | 3-6 |
|  | 1.Тагнуулын байгууллагын тухай хуульд нэмэлт, өөрчлөлт оруулах хуулийн төсөл болон хамт өргөн мэдүүлсэн хуулийн төслүүд /Засгийн газар 2022.03.04-ний өдөр өргөн мэдүүлсэн, хэлэлцэх эсэх/ | 3-4 |
| 2.Байнгын хорооны тогтоолын төсөл /Хаврын ээлжит чуулганы 03 дугаар сард хэлэлцэх асуудлын цаглабар батлах тухай/ | 4-6 |

***Монгол Улсын Их Хурлын 2022 оны хаврын ээлжит чуулганы***

***Аюулгүй байдал, гадаад бодлогын байнгын хорооны***

***03 дугаар сарын 16-ны өдөр /Лхагва гараг/-ийн***

***хуралдааны товч тэмдэглэл***

 Аюулгүй байдал, гадаад бодлогын байнгын хорооны дарга Б.Баттөмөр ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 15 гишүүн хүрэлцэн ирж, 78.9 хувийн ирцтэйгээр хуралдаан 15 цаг 15 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Д.Ганбат, Б.Дэлгэрсайхан;*

*Эмнэлгийн чөлөөтэй: Х.Баделхан.*

Байнгын хорооны дарга Б.Баттөмөр хэлэлцэх асуудлын дараалалд орсон Монгол Улс, Азийн хөгжлийн банк хоорондын зээлийн хэлэлцээрүүд /Уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төсөл/-ийг, мөн Монгол Улс, Азийн хөгжлийн банк хоорондын Хөтөлбөрийн хэлэлцээр /Жижиг зардлыг санхүүжүүлэх хөтөлбөр/-ийн төслүүдийг Эдийн засгийн болон Төсвийн байнгын хорооны хуралдаанаар хэлэлцээгүй хойшилсон тул өнөөдрийн хэлэлцэх асуудлын дарааллаас хойшлуулъя гэсэн горимын санал гаргав.

**Б.Баттөмөр**: Горимын саналыг дэмжье гэсэн санал хураалт явуулъя.

Зөвшөөрсөн: 9

 Татгалзсан: 4

 Бүгд: 13

 69.2 хувийн саналаар горимын санал дэмжигдсэн тул уг асуудлуудыг хэлэлцэх асуудлын дарааллаас хойшлуулав.

 ***Нэг.Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Засгийн газар 2022.03.04-ний өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Батлан хамгаалахын сайд Г.Сайханбаяр, Батлан хамгаалах яамны Төрийн нарийн бичгийн дарга Д.Ганхуяг, мөн яамны Стратегийн бодлого, төлөвлөлтийн газрын дарга Ч.Гандирваа, Зэвсэгт хүчний Жанжин штабын нэгдүгээр орлогч дарга С.Ганбямба, Тагнуулын ерөнхий газрын Тэргүүн дэд дарга А.Бат-Эрдэнэ, мөн газрын Захиргаа, эрх зүйн хэлтсийн дарга Б.Түвшинтөгс нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Чимгээ, референт Б.Гандиймаа нар байлцав.

Улсын Их Хурлын гишүүн Н.Наранбаатар Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг хаалттай горимоор хэлэлцье гэсэн горимын санал гаргав.

**Б.Баттөмөр**: Улсын Их Хурлын гишүүн Н.Наранбаатарын гаргасан горимын саналыг дэмжье гэсэн санал хураалт явуулъя.

Зөвшөөрсөн: 9

 Татгалзсан: 3

 Бүгд: 12

 75.0 хувийн саналаар горимын санал дэмжигдсэн тул уг асуудлыг хаалттай горимоор хэлэлцэхээр тогтож, хуралдааныг 15 цаг 20 минутад хаалттай горимд шилжүүлэв.

Хаалттай хуралдаан 50 минут үргэлжилж, 16 цаг 10 минутад хуралдааныг нээлттэй горимд шилжүүлэв.

***Хоёр.Байнгын хорооны тогтоолын төсөл*** */Хаврын ээлжит чуулганы 03 дугаар сард хэлэлцэх асуудлын цаглавар батлах тухай/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Чимгээ, референт Б.Гандиймаа нар байлцав.

Тогтоолын төсөлтэй холбогдуулан Улсын Их Хурлын гишүүн Э.Бат-Амгалан, Б.Бат-Эрдэнэ, Д.Бат-Эрдэнэ нар үг хэлэв.

**Б.Баттөмөр**: “Монгол Улсын Их Хурлын 2022 оны хаврын ээлжит чуулганы 03 дугаар сард Аюулгүй байдал, гадаад бодлогын байнгын хорооны хэлэлцэх асуудлын цаглавар батлах тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 10

 Татгалзсан: 4

 Бүгд: 14

 71.4 хувийн саналаар Байнгын хорооны тогтоол батлагдлаа.

 Байнгын хорооны хуралдаанаар 2 асуудал хэлэлцэв.

Хуралдаан 1 цаг 05 минут үргэлжилж, 19 гишүүнээс 16 гишүүн хүрэлцэн ирж, 84.2 хувийн ирцтэйгээр 16 цаг 20 минутад өндөрлөв.

**Тэмдэглэлтэй танилцсан:**

АЮУЛГҮЙ БАЙДАЛ, ГАДААД БОДЛОГЫН

БАЙНГЫН ХОРООНЫ ДАРГА Б.БАТТӨМӨР

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ 03 ДУГААР САРЫН 16-НЫ ӨДӨР / ЛХАГВА ГАРАГ/-ИЙН ХУРАЛДААНЫ**

 **ДЭЛГЭРЭНГҮЙ ТЭМДЭГЛЭЛ**

**Б.Баттөмөр:** Байнгын хорооны гишүүдийн ирц бүрдсэн тул Аюулгүй байдал, гадаад бодлогын байнгын хорооны 2022 оны 03 дугаар сарын 16-ны өдрийн хуралдаан нээснийг мэдэгдье.

Байнгын хорооны хуралдаанаар хэлэлцэх асуудлыг танилцуулъя. Уг нь дөрвөн асуудал хэлэлцэхээр төлөвлөсөн байсан.

Монгол Улс Азийн хөгжлийн банк хоорондын зээлийн хэлэлцээрүүд /Уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төсөл/-ийн төсөл /Засгийн газар 2022.01.13-ны өдөр ирүүлсэн, зөвшилцөх/

Монгол Улсын Азийн хөгжлийн банк хоорондын Хөтөлбөрийн хэлэлцээр /Жижиг зардлыг санхүүжүүлэх хөтөлбөр/-ийн төсөл /Засгийн газар 2022.01.13-ны өдөр ирүүлсэн зөвшилцөх/ ийм хоёр асуудал байсан. Энэ Эдийн засгийн байнгын хороо, Төсвийн байнгын хороогоор хэлэлцэгдээгүй хойшилсон тул өнөөдөр Аюулгүй байдал, гадаад бодлогын байнгын хорооны хурлаас хойшлуулах саналтай байна.

Санал хураалт явуулъя.

Байнгын хорооны хуралдааны хэлэлцэх асуудлын дарааллаас Монгол Улс Азийн хөгжлийн банк хоорондын зээлийн хэлэлцээрүүд хэлэлцээрүүд /Уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төсөл/;

Монгол Улсын Азийн хөгжлийн банк хоорондын Хөтөлбөрийн хэлэлцээр /Жижиг зардлыг санхүүжүүлэх хөтөлбөр/-ийн төслүүдийг хасъя гэсэн томьёоллоор санал хураалт явуулъя. Гишүүд саналаа өгнө үү.

Хойшлуулъя. Өнөөдрийн хэлэлцэх асуудлаас хасъя, хойшлуулъя гэсэн.

Хуралд 13 гишүүн оролцож, 9 нь зөвшөөрч 69.2 хувийн саналаар санал дэмжигдлээ.

Өнөөдрийн хэлэлцэх асуудалдаа оръё.

Нэгдүгээрт нь Тагнуулын байгууллагын тухай хуульд нэмэлт, өөрчлөлт оруулах хуулийн төслүүдийг хамт өргөн мэдүүлсэн хуулийн төслүүдийн хэлэлцэх эсэх асуудал.

Хоёрдугаарт нь Монгол Улсын Их Хурлын 2022 оны хаврын ээлжит чуулганы 3 дугаар сард Аюулгүй байдал, гадаад бодлогын байнгын хорооны цаглабар батлах тухай гэсэн ийм хоёр асуудлыг хэлэлцэнэ.

**Эхний асуудалдаа оръё.**

Манай гишүүдээс саналтай гишүүн байна уу? Наранбаатар.

**Н.Наранбаатар:** Эхний асуудал буюу Тагнуулын байгууллагын тухай хуульд нэмэлт, өөрчлөлт оруулах тухай асуудлыг хаалттай горимоор хэлэлцүүлэх горимын санал гаргаж байна.

**Б.Баттөмөр:** Улсын Их Хурлын гишүүн Наранбаатараас хуулийн төслийг хаалттайгаар хэлэлцэх горимын санал гаргасныг Монгол Улсын Их Хурлын тухай хууль, Монгол Улсын Их Хурлын чуулганы дэгийн тухай хуульд тус тус заасны дагуу асуудлыг нууцын горимоор хаалттай хуралдах горимын саналаар санал хураалт явуулъя.

Санал хураалт.

Санал хураалтад 12 гишүүн оролцсоноос 9 гишүүн зөвшөөрч, 75 хувийн саналаар санал дэмжигдэж байна.

Хаалттай горимд шилжүүлье хуралдааныг.

**Цаглабар батлах тухай**

 Цаглабар батлах тухай Улсын Их Хурлын даргын 2022 оны 3 сарын 11-ний 40 дүгээр захирамжаар Монгол Улсын Их Хурлын чуулганы дэгийн тухай хуулийн 10 дугаар зүйлийн 10.8- даасны дагуу хэлэлцэх асуудлын цаглабарыг Байнгын хороо төслөөрөө баталж мөрдсүгэй гэсэн захирамж гарсан. Үүнтэй холбогдуулан цаглабарыг уншиж танилцуулъя.

 Монгол Улсын Их Хурлын тухай хуулийн 23 дугаар зүйлийн 23-ын 2.1 дэх заалт Монгол Улсын Их Хурлын чуулганы дэгийн тухай хуулийн 10 дугаар зүйлийн 10.6 дахь хэсэг Аюулгүй байдал, гадаад бодлогын байнгын хорооноос тогтоох нь Монгол Улсын Их Хурлын даргын 2022 оны 03 дугаар сарын 11-ний өдрийн Монгол Улсын Их Хурлын 2022 оны хаврын чуулганы 03 дугаар сард хэлэлцэх асуудлын дараалал тогтоох тухай 40 дүгээр захирамжид заасныг Аюулгүй байдал, гадаад бодлогын байнгын хорооны эрхлэх асуудлын хүрээнд хамаарах хууль, Улсын Их Хурлын бусад шийдвэрийн төслийг хэлэлцэх цаглабарыг хавсралтаар баталсугай.

 Хоёр. Хэлэлцэх асуудлыг хуульд тусгайлан заасан болон бусад Байнгын хорооны эрхлэх асуудлын хүрээнд өргөн мэдүүлсэн хууль, Улсын Их Хурлын бусад шийдвэрийн төсөлтэй хамт өргөн мэдүүлсэн Аюулгүй байдал, гадаад бодлогын байнгын хорооны эрхлэх асуудлын хүрээний хууль, Улсын Их Хурлын бусад шийдвэрийн төслийг хэлэлцэхэд энэ цаглабар хамаарахгүй. Энэ тогтоолын биелэлтийг хангаж ажиллахыг Аюулгүй байдал, гадаад бодлогын байнгын хороо Баттөмөр хэлэлцэх асуудлын бэлтгэл хангах, мэргэжил арга зүйн зохион байгуулалтын туслалцаа үзүүлэхийг Их Хурлын Тамгын газар Өлзийсайханд үүрэг болгосугай гэсэн ийм тогтоол байна.

 Энэ тогтоолын төсөлтэй холбогдуулан асуулт асуух гишүүд байна уу? Алга байна.

 Тогтоолын төсөлтэй холбогдуулан Бат-Амгалан, Бат-Эрдэнэ гишүүдийг нэмчихье.

 **Э.Бат-Амгалан:** Энэ цаглабартай холбоотой сая нэг өнгөрсөн чуулганы амралтын хугацаанд бид нар Петрочайна Дачин Тамсагаар нэг ажлын айлчлал хийгээд, ажлын хэсэг гараад явахаар байсан юм. Би одоо бас Хятадад нэг ковид гарсан. Тэр дарга нь байхгүй орлогч нь яасан гээд нэг асуудалтай хойшлогдсон байгаа юм. Энэ асуудлыг зүгээр яг газар дээр нь очихоос өмнө энэ 3 дугаар сардаа холбогдох тэр газрын тосны Хэрэг эрхлэх газар уу, Уул уурхайн яам уу. Эндээс мэдээлэл аваад 3 дугаар сардаа энэ Байнгын хороогоор нэг орчихвол мэдээлэл авсны дараа энэ ажлын хэсэг явбал болох уу гэсэн ийм санал байгаа. Энэ цаглабартаа оруулж болж байна уу?

 **Б.Баттөмөр:** Энэ Бат-Амгалан гишүүн маш чухал асуудал хэлж байна. Энэ бол зүйтэй. Энийг бол энэ 4 сарын ч юм уу, 5 сарын. Бид ер нь 5 сард явъя гэж бодож байгаа. Тэгээд нөхцөл байдал газар дээрх нөхцөл байдал нь тэгж таарч байгаа юм. Тийм учраас 5 сард явъя гэсэн ийм юмтай байгаа юм. Тэгээд тэрнээс өмнө 4 дүгээр сард. 4 дүгээр сард багтаагаад энэ газрын тосны газраас нэг Байнгын хорооны дараа нэг мэдээлэл авчих нь зүйтэй гэсэн ийм саналтай байна.

 Тэгэхээр зэрэг холбогдох байгууллагуудаас мэдээлэл авъя. Бат-Эрдэнэ гишүүн.

 **Б.Бат-Эрдэнэ:** Их Хурлын Байнгын хорооны тогтоолын төслийг бол дэмжиж байгаа. Энд уг нь энэ цаглабарын хамгийн эхэнд байгаа Монгол Улс, Азийн хөгжлийн банк хоорондын зээлийн хэлэлцээрийг хэлэлцүүлэх энэ дотор бол уур амьсгалын өөрчлөлтөд тэсвэртэй, тогтвортой мал аж ахуй хөгжүүлэх төсөл гээд. Өнөөдөр бидэнд бол хамгийн тулгамдсан ийм асуудал орж ирсэн юм байна. Тэгээд өнөөдөр уг нь хэлэлцэхээр байсан ороогүй байх юм.

 Тэгэхээр бид нар энэ цаглабар баталчихаар чинь энэ асуудал арагшаа хаягдчих гээд байна уу, эсвэл орох ёстой юу гэдэг ийм асуулт байгаад байгаа юм.

 Тэгэхээр бид нар бол Аюулгүй байдал, гадаад бодлогын байнгын хороо бол энэ урт хугацаатай бололцоотой, дээрээс нь одоо хөнгөлөлттэй нөхцөлтэй ийм зээлүүдийг авч ашиглах энэ зээлийн хэлэлцээрүүдийн төслийг бол хэлэлцээд явдаг л даа. Энэ дотор ялангуяа энэ уур амьсгалын өөрчлөлтөд тэсвэртэй тогтвортой мал аж ахуйг хөгжүүлэх энэ төслийн юуг бол нэлээд сайн ул суурьтай үзээд тэгээд үр дүнг нь гарахаар энэ ажлыг манай Байнгын хороо бол анхаараад энэ дээр нэлээд ач холбогдол өгөх байх. Тийм ч учраас энэ цаглабарын эхэнд оруулсан байна гэж би бол сайшааж нэгдүгээрт хэлье.

 Тэгээд өнөөдөр энийг хэлэлцээд эхлэх юм байна гэж хойшлуулсан учраас би энийг тодруулж асууж байгаа юм л даа.

 Баярлалаа. Өөр зүйлгүй, дэмжиж байна.

 **Б.Баттөмөр:** Энэ асуудлыг Төсвийн байнгын хороо, Эдийн засгийн байнгын хороогоор хэлэлцээд манайх дараа нь хэлэлцэх ийм дэгтэй юм билээ. Тэгээд нөгөө хоёр Байнгын хороо хоёулаа хэлэлцээгүй учраас энэ асуудлыг хойшлуулж байгаа юм. Ирэх 7 хоногт хэлэлцэнэ.

 Д.Бат-Эрдэнэ гишүүн.

**Д.Бат-Эрдэнэ:** Бид нар нөгөө Замын-Үүдийн чөлөөт бүсийн талаар ярьж байхад асуудал гарсан юм манай гишүүд бас зарим нь санаж байгаа байх. Тэгэхээр яг энэ экспортыг нэмэгдүүлэх энэ явцад бид нар нэгэнт одоо гадна дотноос мөнгө босгох боломж маш хомс байгаа үед эрх зүйн тодорхой өөрчлөлт сайжруулалтуудыг хийж байж л бид нар өнөөдөр өөрсдийнхөө үүргийг гүйцэтгэх юм шиг байгаа юм. Тэр хүрээнд нэг асуудал байна уу л гэж би харж байгаа юм. Тэгэхээр Хятадын тэр нөгөө хилийн байгууллагууд худалдааныхан тэр цөмөөрөө хилд тулчихсан байдаг. Монголынх нь өөрөө 15 километр зайтай байх ёстой юм гэснээрээ өнөөдөр Цагаан хад гээд үүсчихсэн. Дахиад нөгөө тэр хоёр чинь богинын тээвэр, уртын тээвэр чинь эндээс л бий болоод байгаа байхгүй юу. Тэгэхээр одоо Замын-Үүд дээр чөлөөт бүсийн асуудал чинь дахиад наашаагаа ирчихсэн. Дахиад энэ завсар нь тодорхой 15 километрийн зай байдаг.

Тэгэхээр энэ Эдийн засгийн байнгын хороон дээрээ ярилцаад холбогдох хүмүүстэй нь ярилцаж байгаад Засгийн газарт чиглэл өгөх хэмжээнд юм уу нэг шийдэх нь өөрөө эдийн засагт их чухал байгаа юм. Эдийн засгийн энэ ковид хэдий хугацаанд үргэлжлэхийг мэдэхгүй. Бид бүхэн энд бас мөнгө гаргахгүйгээр эдийн засагт одоо нэмэлттэй аль болохоор ойртуулсан ийм ажил гэж би ойлгоод байгаа юм. Энэ дээр бас хэзээ ярилцаж болохоор байх нь вэ.

**Б.Баттөмөр:** Энэ асуудал чинь Эдийн засгийн байнгын хороогоор орох уу?

Манайхаар бол орох юм байна тийм ээ. 4 сард орж болно тийм ээ. Тэгвэл сая Д.Бат-Эрдэнэ гишүүний хэлсэн асуудлыг 4 сарын цаглабар дээр оруулъя. Мөн Бат-Амгалан гишүүний яасан тэр нөгөө Дачин Тамсагийн асуудлыг 4 дүгээр сард багтаагаад холбогдох байгууллагууд сая хэлж байгаа газрын тос, яам, аудит, Мэргэжлийн хяналт, Байгаль орчны газрыг оролцуулсан ийм мэдээллийг энд авъя. Байнгын хорооны дараа.

Ийм асуудлыг нэмээд батлах уу? Тэгвэл дэмжье гэсэн томьёоллоор санал хураалт явуулъя.

Санал хураалтад 14 гишүүн оролцож, 10 зөвшөөрч, 71.4 хувийн саналаар цаглабар дэмжигдэж байгаа юм.

Өнөөдрийн хэлэлцэх асуудал дуусаж байна. Байнгын хорооны гишүүдэд баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ П.МЯДАГМАА